NATO și-a exprimat solidaritatea cu Estonia în urma unui incident recent la granița cu Rusia, a anunțat vineri secretarul general al Alianței Nord-Atlantice, Jens Stoltenberg. Stoltenberg a subliniat angajamentul ferm al NATO față de securitatea Estoniei și a altor state membre în contextul tensiunilor regionale.
“Am vorbit cu prim-ministrul Kaja Kallas. NATO este solidară cu aliatul nostru Estonia în faţa oricărei ameninţări la adresa suveranităţii sale”, a transmis Stoltenberg pe X.
Șeful diplomației Uniunii Europene (UE), Josep Borrell, a calificat drept “inacceptabilă” acțiunea Rusiei de îndepărtare a geamandurilor de pe râul Narva, la frontiera cu Estonia. Paza de coastă estoniană a semnalat că, în contextul unei dispute privind frontiera, garda de coastă rusă a eliminat geamandurile amplasate peste noapte pe râul menționat, care separă cele două țări, scrie Agepres.